Aˇ kha phehˬ zaˬ Aˬ yawꞈ phehˬ zaˬ, phehˬ zaˬ ma zaˬ-ehˇ htiˬ kawˆ loꞈ-ehˇ dzaˇ poˆ poˆ-ehˇ zawˇ byawˬ-eu meh.
Htiˬ nah-aˬ, aˇ kha phehˬ zaˬ aˇ kha zaˬ deuˬ-ahˇ gaˇ mˇ mehˬ nehˬ-eu ghaˇ duˬ gaˇ ma doˆ-iˇ-euˬ meh.
Gaˇ phehˇ htiˬ gaˇ iˇ keuˆ ngeh, aˇ kha aˬ ma-aˬ, naˇ qhah phaw chaw hteh luꞈ-eu aˬ yawꞈ-euˬ zaˬ deuˬ-ahˇ nahˇ ghoꞈ ghoꞈ haw-euˬ meh.
Qhoeˇ ngeh, aˬ yawꞈ-euˬ zaˬ deuˬ biˇ yawꞈ biˇ yawꞈ-ehˇ chah chah-ehˇ oe gaˇ mawˇ-euˬ meh.
Qhoeˇ naˇ, aˬ ma mawˇ-aˬ, "Aˇ la la, naw maꞈ naˬ leˇ sheˇ, naˬ leˇ sheˇ" lehˇ guˇ-awˇ, aˬ yawꞈ-euˬ zaˬdeuˬ gaˇ ma chah luꞈ-eu bi naˬ leˇ jiˇ-euˬ meh.
Aˇ kha aˬ ma mawˇ-aˬ, "Naw maꞈ gaˇ ma chah-eu aˬ jeˬ miˇ neh biˇ yawꞈ biˇ yawꞈ-ehˇ chah hte. Dawˇ choe ni chaw-awˬ htawˇ" lehˇ dehˬ nehˬ-euˬ meh.
Qhoeˇ ngeh, aˬ yawꞈ-euˬ zaˬ deuˬ gheh "Aˬ ma-oˇ, nawˇ gaˇ ma chah gaˇ htiˬ poˆ haw qoꞈ sheˇ" lehˇ phaˇ ehˇ qoꞈ nehˬ-euˬ meh.
Qhoeˇ miˇ neh, aˬ ma mawˇ qawꞈ yawˬ haˇ yawˬ ha gaˇ ma chah gaˇ phaˇ haw qoꞈ ngeh, aˬ yawꞈ-euˬ zaˬ deuˬ loꞈ-ehˇ biˇ yawꞈ biˇ yawꞈ-ehˇ pyeuꞈ luꞈ gaˇ siˬ leˇ-euˬ meh.
Qhoeˇ miˇ neh, aˬ da aˬ ma deuˬ maˬ muiˬ-eu jeˬ jahˇ naˇ zaˬ deuˬ qawꞈ maˬ muiˬ-eu jeˬ jahˇ chaw nya-eu meh. Aˬ da aˬ ma deuˬ-aˬ, zaˬ deuˬ-ahˇ maˬ muiˬ-eu jeˬ biˇ deuˬ maˬ ya biꞈ htaˬ yaꞈ-a. Aˬ da aˬ ma deuˬ qhaˇ jahˇ-eu loꞈ-ehˇ zaˬ deuˬ jahˇ chaw nya-eu meh.